### NN 55/2017 (9.6.2017.), Odluka o proglašenju projekta »Poboljšanje vodno-komunalne infrastrukture Grada Vukovara« strateškim investicijskim projektom Republike Hrvatske

VLADA REPUBLIKE HRVATSKE

1222

Na temelju članka 11. Zakona o strateškim investicijskim projektima Republike Hrvatske (»Narodne novine«, br. 133/13, 152/14 i 22/16), Vlada Republike Hrvatske je na sjednici održanoj 8. lipnja 2017. godine donijela

ODLUKU

O PROGLAŠENJU PROJEKTA »POBOLJŠANJE VODNO-KOMUNALNE INFRASTRUKTURE GRADA VUKOVARA« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom»Poboljšanje vodno-komunalne infrastrukture Grada Vukovara« (u daljnjem tekstu: Projekt) proglašava se strateškim investicijskim projektom Republike Hrvatske.

II.

Vrijednost ukupnih troškova Projekta procijenjena kroz materijalnu i nematerijalnu imovinu iznosi 361.900.000,00 kuna.

III.

Investitor je društvo Vodovod grada Vukovara d.o.o., Jana Bate 4, 32010 Vukovar, OIB: 95863787953 (u daljnjem tekstu: Investitor).

IV.

Projekt je javni investicijski projekt.

V.

Lokacija realizacije Projekta je aglomeracija Vukovar (Grad Vukovar s okolnim naseljima), Vukovarsko-srijemska županija.

VI.

Projekt se odnosi na dogradnju i rekonstrukciju sustava odvodnje otpadnih voda na području aglomeracije Vukovar čija je osnovna namjena skupljanje komunalnih otpadnih voda i njihovo pročišćavanje na uređaju za pročišćavanje otpadnih voda (UPOV) III. stupnja pročišćavanja, kapaciteta 42.000 ES (ekvivalent stanovnika) kao i dogradnju i rekonstrukciju sustava javne vodoopskrbe koji će osigurati isporuku zdravstveno ispravne vode namijenjene ljudskoj potrošnji. Cilj ovoga Projekta je omogućiti razvoj i poboljšanje standarda pružanja vodnih usluga javne vodoopskrbe i javne odvodnje, što doprinosi podizanju ukupne razine sigurnosti i kvalitete života građana na području aglomeracije Vukovar.

VII.

Projekt Vukovar ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– u skladu je s dokumentima prostornoga uređenja

– procijenjena vrijednost projekta je veća od 75.000.000,00 kuna i ima mogućnost financiranja iz fondova i programa Europske unije

– u skladu je sa strateškim dokumentima Europske unije i Republike Hrvatske

– u skladu je s obvezama preuzetim Ugovorom o pristupanju Republike Hrvatske Europskoj uniji

– znatno doprinosi postizanju većeg standarda isporuke i dostupnosti vodnih usluga

– podiže ukupnu razinu sigurnosti i kvalitete života građana na području jedinica lokalne samouprave na čijem se području provodi Projekt

– stvara uvjete za zapošljavanje većeg broja ljudi.

VIII.

Za realizaciju Projekta potrebno je provesti sljedeće osnovne postupke i radnje:

– ishoditi građevinske dozvole za izgradnju uređaja za pročišćavanje otpadnih voda (UPOV) III. faza – ugovaranje po »FIDIC-žutoj knjizi«

– izgraditi građevine u opsegu građevinske dozvole

– provesti postupak ishođenja uporabnih dozvola, sukladno Zakonu o gradnji (»Narodne novine«, br. 153/13 i 20/17).

Cjeloviti pregled upravnih i drugih postupaka i radnji potrebnih za pripremu i provedbu Projekta (hodogram aktivnosti) obuhvaća:

– izmjenu posebnih uvjeta građenja društva Hrvatske ceste d.o.o., za izgradnju sustava odvodnje i pročišćavanja otpadnih voda naselja Borovo, za dio trase u zaštitnom pojasu i križanje s državnom cestom broj 519 Borovo (D29) – Dalj (D213)

Nositelj obveze: Investitor i društvo Hrvatske ceste d.o.o.

– ishođenje građevinske dozvole za izgradnju UPOV-a III. faza –
 ugovaranje po »FIDIC-žutoj knjizi«

Nositelji obveze: Izvođač radova i Ministarstvo graditeljstva i prostornoga uređenja putem nadležnog ureda državne uprave u Vukovarsko-srijemskoj županiji.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/204
 Urbroj: 50301-25/18-17-3
 Zagreb, 8. lipnja 2017.

Predsjednik
 mr. sc. Andrej Plenković, v. r.